“เงินบาท” วันนี้เปิดตลาด 33.53 บ. นักลงทุนจับตาเงินเฟ้อสหรัฐฯพรุ่งนี้
“เงินบาท” วันนี้เปิดตลาด 33.53 บ. แข็งค่าจากปิดตลาดวานนี้ที่ระดับ 33.57 บาท ชี้กรอบเคลื่อนไหววันนี้ช่วง 33.30/33.70 บาท /ดอลลาร์ แนะขายที่เหนือระดับ 33.70 บาท/ดอลลาร์ ด้านนักลงทุนจับตาเงินเฟ้อสหรัฐฯพรุ่งนี้
“เงินบาท” วันนี้เปิดตลาด 33.53 บ. แข็งค่าจากปิดตลาดวานนี้ที่ระดับ 33.57 บาท ชี้กรอบเคลื่อนไหว 33.30/33.70 บาท /ดอลลาร์ ด้านนักลงทุนจับตาเงินเฟ้อสหรัฐฯพรุ่งนี้
11 ม.ค. 2566

ฝ่ายธุรกิจตลาดเงินและธุรกรรมระหว่างประเทศ ทีเอ็มบีธนชาต (TTB) เปิดเผยว่า ค่าเงินบาทเช้านี้(11 ม.ค.66) ค่าเงินบาทเช้านี้เปิดตลาด 33.53 บาท/ดอลลาร์ แข็งค่าขึ้นเล็กน้อยจากราคาปิดตลาดเมื่อวานที่ระดับ 33.57 บาท/ดอลลาร์ แนวโน้มค่าเงินบาท มองว่าเงินบาทคงอยู่ในแนวโน้มแข็งค่าแต่จะเริ่มชะลอลง
โดยตลาดยังคงให้ความสนใจไปกับกิจกรรมทางเศรษฐกิจและการเดินทางระหว่างประเทศหลังจีนเปิดประเทศเมื่อวันที่ 8 ม.ค. ท่ามกลางความคาดหวังว่า Fed จะลดการใช้นโยบายการเงินตึงตัว/กระตุ้นให้เม็ดเงินหันเข้าสู่สินทรัพย์เสี่ยงเพิ่มขึ้น แม้ว่าถ้อยแถลงนายเจอโรม พาวเวล ประธานธนาคารกลางสหรัฐ (เฟด) ไม่ได้ส่งสัญญาณใด ๆ ที่บ่งชี้ทิศทางอัตราดอกเบี้ยของเฟดในระหว่างการกล่าวสุนทรพจน์ครั้งล่าสุดเมื่อคืนนี้ก็ตาม   ทั้งนี้เงินบาทยังได้ปัจจัยบวกจากการไหลเข้าของเงินทุนจากต่างชาติ โดยเมื่อวานนี้ต่างชาติยังคงซื้อพันธบัตรและหุ้นไทยสุทธิอีกกว่า 7,976 ล้านบาท และ 4,299 ล้านบาทตามลำดับ
อย่างไรก็ตามในวันนี้ค่าเงินบาทอาจอ่อนค่าได้บ้างจากแรงซื้อดอลลาร์จากผู้นำเข้า รวมถึงการขายทำกำไรระยะสั้นในทองคำหลังขึ้นไปทดสอบบริเวณ 1,880 เช้านี้ และจะผันผวนในกรอบที่กว้างขึ้น โดยมีแนวรับ/แนวต้านระยะสั้นที่  33.30/33.70 บาทต่อดอลลาร์
โดยติดตามตัวเลขดัชนีราคาผู้บริโภค (CPI) ของสหรัฐฯ ในวันที่ 12 มกราคม ซึ่งหากตัวเลขดัชนีราคาผู้บริโภค (CPI) ของสหรัฐฯ ออกมาใกล้เคียงกับที่ตลาดประเมินไว้ เงินดอลลาร์อาจอยู่ในโซนอ่อนค่าต่อเนื่อง โดยตลาดสัญญาล่วงหน้าสะท้อนการคาดการณ์ว่ามีโอกาส 73% ที่เฟดจะปรับขึ้นอัตราดอกเบี้ย 0.25% ในการประชุมวันที่ 31 ม.ค.-1 ก.พ. แนะนำผู้ส่งออกควรขายเงินตราต่างประเทศเพื่อปิดความเสี่ยงที่ระดับ 33.70 บาท/ดอลลาร์